དེ་ཡང་།དམ་པ་ཁོང་གིས།འོ་ལགས་སོ།མར་གྱུར་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་ཞེས་པ་ནས།ཁམས་གསུམ་འགྲོ་བའི་བླ་མ་ཤར་རྒྱལ་བ་ཙོང་ཁ་པ་ཆེན་པོས།དལ་བའི་རྟེན་འདི་ཡིད་བཞིན་ནོར་ལས་ལྷག།འདི་འདྲ་རྙེད་པ་ད་རེས་ཙམ་ཞིག་ཡིན།།རྙེད་དཀའ་འཇིག་སླ་ནམ་མཁའི་གློག་དང་འདྲ།།ཚུལ་འདི་བསམས་ནས་འཇིག་རྟེན་བྱ་བ་ཀུན།།སྦུན་པ་འཕྱར་བ་བཞིན་དུ་རྟོགས་གྱུར་ནས།།ཉིན་མཚན་ཀུན་ཏུ་སྙིང་པོ་ལེན་པ་དགོས།།རྗེ་བཙུན་བླ་མས་ཉམས་ལེན་དེ་ལྟར་མཛད།།ཐར་འདོད་ཁྱེད་ཀྱང་དེ་བཞིན་བསྐྱང་འཚལ་ལོ།།ཞེས་གསུང་པ་ལྟར།སྔོན་འགྲོའི་ཆོས་བཤད་ཀྱི་དབང་དུ་བྱས་ན།ཐོག་མར་ཀུན་སློང་དང་ཀུན་སྤྱོད་ལེགས་པའི་སྒོ་ནས་གསན་དགོས་རྒྱུ་ཡོད་རེད།དང་བོ་ཀུན་སློང་ནི།ངེས་འབྱུང་།བྱང་སེམས།ཡང་དག་པའི་ལྟ་བ་བཅས་གང་ཞིག་གིས་ཟིན་ནའང་ཡག་པོ་ཡོད་རེད།དེ་ཡང་།བྱང་ཆུབ་ཀྱི་སེམས་རིན་པོ་ཆེ་ཡིན་ན།མཉམ་མེད་ཇེ་བོ་རྗེའི་རྒྱུ་འབྲས་མན་ངག་བདུན་གྱི་སྒོ་ནས་བྱང་ཆུབ་ཀྱི་སེམས་སྦྱོང་ཚུལ་དང་།རྒྱལ་སྲས་ཆེན་པོ་ཞི་བ་ལྷས།བདག་གཞན་མཉམ་བརྗེའི་སྒོ་ནས་བྱང་ཆུབ་ཀྱི་སེམས་སྦྱོང་ཚུལ་རིགས་གཉིས་ཡོད་ཀྱང་།དཔེ་ཆ་ལེགས་པོ་ཤེས་མཁན་ཚོར་ཞུ་དགོས་ཡས་ཡོད་མ་རེད།འཛིན་གྲྭ་དམའ་བ་ཚོ་ཡིན་ནའང་ག་ལེ་ག་ལེ་རིམ་པ་བཞིན་ཤེས་རྒྱུ་ཡིན་པས་དེ་ཙམ་ཡིན།དེ་ནས།ཀུན་སྤྱོད་ལ་མང་བོ་ཞུ་ཡས་ཡོད་ཀྱང་།དུས་ཚོད་ཀྱི་དབང་གིས་མདོར་བསྡུས་ཤིག་མ་གཏོགས་ཞུ་རྒྱུ་མིན།དེ་ཡང་།རང་ཅག་ལ་མཚོན་ན་རབ་བྱུང་བའི་སྡེ་ཡིན་ཙང་།འགྲོ་འཆག་ཉག་འདུག་གང་ཐད་ནས་ཆོས་འདུལ་བ་དང་མཐུན་པར་བྱེད་རྒྱུ་ཧ་ཅང་གལ་ཆེན་པོ་ཞེ་དྲག་རེད།ལྷག་པར་དུ་མཚོན་ཆའི་རིགས་རྩ་བ་ནས་གདགས་མི་རུང་།དེང་སང་རང་ཅག་གི་དགོན་པ་ལ་མཚོན་ན།མཚོན་ཆའི་རིགས་འདོགས་མཁན་མི་འདུགདངོས་གནས་ཡག་པོ་ཞེ་དྲག་རེད།ཁྱིམ་པ་ཡིན་ནའང་མཚོན་ཆ་འདོགས་མི་རུང་སྟེ།ཡང་ན་གཞན་ལ་གནོད་ཡས་དང་།ཡང་ན་རང་ལ་གནོད་ཡས་རང་རུང་ཞིག་ལས་མ་འདས།ངས་ཁྱེད་རྣམ་པ་ཚོར་ལོ་རྒྱུས་ཤིག་བཤད།སྔར་ང་ཆུང་ཆུང་སྐབས་ངེད་ཅག་གི་དགོན་པ་ནང་།རལ་ཧང་བླ་མ་ཟེར་བ་ཞིག་ཡོད།ཁོང་ཕ་ཡུལ་ནི་རལ་ཧང་ནས་ཡིན་པས་ཁོང་ལ་རལ་ཧང་བླ་མ་ཟེར།ལམ་རིམ་ཆེན་མོ་བློ་ཐོག་ནས་སྤྱོད་ཡས་ཡོད།དེ་ནས།ཁོང་གྲྭ་ས་སེར་སྨད་ལ་ཕེབས་ཏེ།གྲྭ་ཚང་གི་མཁན་པོ་ལ་ལམ་རིམ་ཆེན་མོ་ཆ་ཚང་བློ་རྒྱུགས་མཐར་ཕྱིན་པ་སྤྲད་ནས་འཕྲོད།སྤྱོད་པ་ཧ་ཅང་ཡ་མཚན་འདྲ་ཡོད་རེད།དེ་ནས།གྲྭ་ཚང་གི་མཁན་པོ་ཧ་ཅང་ཐུགས་དགྱེས་ཏེ།མཁན་པོས།སློབ་མ་ཞིག་ལ་རལ་ཧང་བླ་མ་ཟེར་བའི་གྲྭ་བ་ཡག་པོ་ཞེ་དྲག་ཅིག་འདུགདེའི་གྲྭ་ཤག་ལ་གཅིག་ལྟ་སོང་།གྲྭ་ཤག་དང་།ན་བཟའ།བཞེས་པ་སོགས་གང་ཐད་ནས་དཀའ་ངལ་ཡོད་ན།ངེད་གྲྭ་ཚང་ནས་རོགས་རམ་བྱ་རྒྱུ་ཡིན་ཞེས་གསུངས་པས།དེ་མ་ཐག་སློབ་མ་ནི་རལ་ཧང་བླ་མའི་གྲྭ་ཤག་ལ་སོང་།རལ་ཧང་བླ་མས་མདུན་དུ་དཔེ་ཆ་ཞིག་བཤམས།རྒྱབ་ལོགས་གྲི་དང་བོའུ་ཞིག་བཤམས་ནས་བཞུགས་འདུག་པས།སློབ་མ་ཧང་སང་སྟེ་ཅི་ཡང་མ་སྨྲས།དེ་ནས།སློབ་མ་ཕྱིར་ལོག་ཏུ་མཁན་པོའི་མདུན་དུ་ཕེབས།སློབ་མས།མཁན་པོ་ལགས།རལ་ཧང་བླ་མ་བཞུགས་འདུགམདུན་དུ་དཔེ་ཆ་དང་།རྒྱབ་ལོགས་གྲི་དང་བོའུ་ཞིག་བཤམས་འདུག་པས་ཁོ་བོ་ཧང་སང་བ་ལས་ཡ་མཚན་ཞིག་གཏན་ནས་སྣང་མ་སོང་།དེས་ན།གྲྭ་ཚང་མཁན་པོ་མཆོག་གིས་ཁྱེད་ལ་རོགས་རམ་འདི་ལྟར་དགོས་ཞེས་ཅི་ཡང་མ་སྨྲས་ཞེས།མཁན་པོ་མཆོག་ལ་ཞུས།མཁན་པོས།དེ་འདྲ་ཡིན་རྒྱུ་མ་རེད་ཅེས་གསུངས་པ་ལ།སློབ་མས།ཏན་ཏན་རེད་ཅེས་ཞུས།དེའི་སྐོར་དགེ་བཤེས་ཁོ་བོས་ཀྱང་རྫུན་བཤད་དགོས་དོན་མེད།ད་ལྟའི་དུས་ཀྱི་སེར་སྨད་གྲྭ་བ་རྒན་པ་ཚོའི་མཁྱེན་རྒྱུ་རེད།དེར་མ་ཟད།དེའི་རྗེས་སུ་རལ་ཧང་བླ་མ་སེ་ར་བསྡད་རྒྱུ་མ་བྱུང་བར་བཀྲ་ཤིས་ལྷུན་པོར་ཕེབས།སྔར་བཞིན་པཎ་ཆེན་རིན་པོ་ཆེའི་སྐུ་འདུན་དུ་ལམ་རིམ་ཆེན་མོ་རྒྱུགས་སྤྲད་ནས་འཕྲོད་ཡོད་པ་རེད།ཡང་པཎ་ཆེན་རིན་པོ་ཆེས།ཁོང་ལ་རོགས་རམ་བྱ་དགོས་གསུངས་ཏེ་སློབ་མ་ཞིག་ཁོང་ལ་ལྟ་མཁན་བཏང་ཡང་།སྔར་བཞིན་གྲི་དང་བོའུ་བཤམས་འདུག་པས།ཡང་ཡག་པོ་མ་བྱུང་།རྒྱུ་མཚན་དེས་ན།རལ་ཧང་བླ་མ་ནི་སེར་སྨད་དང་བཀྲ་ཤིས་ལྷུན་པོ་གང་ལའང་བཞུགས་རྒྱུ་མ་བྱུང་།དེའི་སྐོར་བཀྲ་ཤིས་ལྷུན་པོའི་དགེ་བཤེས་ཆེ་ཁག་ཅིག་གིས་ང་ལ་གསལ་བོ་གསུངས་སོང་།ངོ་མ་བདེན་པ་རེད་འདུགའོ་དེ་རྣམས་ངེད་ཅག་གི་གོ་དགོས་ཡས་ཤིག་ཀྱང་རེད་ལགས།དེ་རྣམས་ཀུན་སྤྱོད་ངན་པའི་མཚོན་གཞི་ཞིག་ཀྱང་ཡིན།དེས་ན།ངེད་ཅག་ཚང་མའི་ཕྱོགས་གང་ཐད་ནས་ཀུན་སྤྱོད་ཡག་པོ་ཞིག་ཧ་ཅང་གལ་ཆེན་པོ་ཞེ་དྲག་རེད།མདོར་ན།ངེད་ཅག་ཚང་མ་རབ་བྱུང་བ་ཞིག་ཡིན་པས་འགྲོ་འཆག་ཉལ་འདུག་གི་སྤྱོད་ལམ་ཐམས་ཅད་ལམ་དང་ལུགས་སྲོལ་ཙམ་ལས་བཅོམ་ལྡན་འདས་ཀྱི་དགོངས་པ་དང་མི་འགལ་ཞིང་།ཆོས་འདུལ་བའི་བཅས་ཁྲིམས་དང་མཐུན་པ་ཞིག་དགོས་རྒྱུ་གལ་ཆེན་པོ་རེད།དེ་ནས།རྗེས་གནང་དངོས་གཞིའི་དཔེ་ཆ་འདི་གང་ནས་བྱུང་བ་རེད་ཟེར་ན།རྗེ་བཙུན་འཇམ་པའི་དབྱངས་ཀྱིས།རྗེ་ཙོང་ཁ་པ་ལ་དངོས་སུ་གནང་བའི་སྐོར་རྣམ་ཐར་གསལ་པོ་ཡོད་རེད།དེ་ནས་རིམ་གྱིས་དབང་གི་རྒྱུད་བར་མ་ཆད་པར་སྐྱབས་མགོན་ཐམས་ཅད་མཁྱེན་པའི་ཐུགས་རྒྱུད་ལ་འབྱོར།ཁོ་བོ་རྒྱ་གར་ཡོད་སྐབས་ཐམས་ཅད་མཁྱེན་པས་ངེད་ཅག་ལ་གནང་སོང་།དེས་ན།ཁོ་བོ་ལ་འདིའི་དབང་གི་རྒྱུད་ཡག་པོ་ཞིག་ཡོད་པས།དེ་རིང་ཁྱེད་ཅག་ལ་རྩིས་སྤྲད་རྒྱུ་ཡིན།འདིའི་དཔེ་ཆ་གང་ནས་རག་པ་ཡིན་ཟེར་ན།དགའ་ལྡན་ཁྲི་རིན་པོ་ཆེས་ཁོ་བོའི་སློབ་བུ་དགྱ་ཞིག་ལ་གནང་།དེ་ནས་ཆེད་དུ་ཁྱེར་ཡོང་བ་དེ་འདྲ་ཡིན།འདིའི་ནང་ཅི་འདྲ་གསུང་འདུག་ཟེར་ན།ཐོག་མར་ཁམས་གསུམ་འགྲོ་བའི་བླ་མ་ཤར་རྒྱལ་བ་ཙོང་ཁ་པ་ཆེན་པོས།དལ་བའི་རྟེན་འདི་ཡིད་བཞིན་ནོར་ལས་ལྷག།འདི་འདྲ་རྙེད་པ་ད་རེས་ཙམ་ཞིག་ཡིན།།རྙེད་དཀའ་འཇིག་སླ་ནམ་མཁའི་གློག་དང་འདྲ།།ཚུལ་འདི་བསམས་ནས་འཇིག་རྟེན་བྱ་བ་ཀུན།།སྦུན་པ་འཕྱར་བ་བཞིན་དུ་རྟོགས་གྱུར་ནས།།ཉིན་མཚན་ཀུན་ཏུ་སྙིང་པོ་ལེན་པ་དགོས།།རྗེ་བཙུན་བླ་མས་ཉམས་ལེན་དེ་ལྟར་མཛད།།ཐར་འདོད་ཁྱེད་ཀྱང་དེ་བཞིན་བསྐྱང་འཚལ་ལོ།།ཞེས་གསུངས།གསུང་གི་ལེགས་བཤད་ལ་འགྲེལ་བཤད་མདོར་བསྡུས་ཤིག་ཞུས་ན།དལ་བའི་རྟེན་ཞེས་པ་མི་ཁོམ་པའི་གནས་བརྒྱད་དང་བྲལ་ཞིང་ཆོས་དལ་བའི་རྟེན་ཡིན་པས་ན་དལ་བའི་རྟེན་ཟེར་བ་དང་།གླིང་རྒྱལ་པོ་སོགས་ལ་ཡིད་བཞིན་ནོར་བུ་མང་བོ་ཡོད་ཀྱང་།ཚེ་འདི་ལས་ཐར་པ་དང་ཐམས་ཅད་མཁྱེན་པ་ཐོབ་པར་ཕན་ཐོགས་སུ་མེད་པས་མི་ལུས་རིན་ཆེན་འདི་ཡིད་བཞིན་ནོར་ལས་ལྷག་པ་རེད་ཅེས་གསུང་པ་རེད།དེ་ནས།འདི་འདྲ་རྙེད་པ་ད་རེས་ཙམ་ཞིག་ཡིན།།རྙེད་དཀའ་ཞེས་རྙེད་དཀའ་ཚུལ་ཡང་ལམ་རིམ་ཆེན་མོ་ལས།དཔེའི་སྒོ་ནས་རྙེད་དཀའ་བ་དང་།དོན་གྱི་སྒོ་ནས་རྙེད་དཀའ་ཚུལ་རྒྱས་པར་གསུང་ཡོད་ཀྱང་དེ་རིང་དུས་ཚོད་ཀྱིས་དེ་ཙམ་ཡིན།དེ་ནས།འཇིག་སླ་ནམ་མཁའི་གློག་དང་འདྲ་ཞེས་པའི་དོན་ནི།དམྱལ་བའི་ཚེ་ཚད་དང་ལྷའི་ཚེ་ཚད་ལ་ལྟོས་ན་ངེད་ཅག་གི་མི་ཚེ་འདི་ནམ་མཁའི་གློག་བཞིན་ཡུན་ཐུང་ཐུང་རེད།དཔེར་ན།འཕགས་པ་ཐོག་མེད་རྗེ་བཙུན་བྱམས་མགོན་གྱི་མདུན་དུ་ཕེབས།ལྷའི་ཉིན་མོ་གཅིག་གི་སྔ་དྲོའི་དུས་ཚད་ལ་ཆོས་ཞུས་ནས་ཕྱིར་འཛམ་གླིང་དུ་ཕེབས་སྐབས།དུས་དེར་འཛམ་གླིང་གི་ཚེ་ཚད་མི་ལོ་བཅུ་གཉིས་འགྲོ་ཚར་བས།འོ་དེ་ལྟ་བུའི་ངེད་ཅག་གི་ཚེ་ཚད་ནི་ཧ་ཅང་ཡུན་ཐུང་བ་ཞིག་ཡིན།དེ་ནས།ཚུལ་འདི་བསམས་ནས་འཇིག་རྟེན་བྱ་བ་ཀུན།།སྦུན་པ་འཕྱར་བ་བཞིན་དུ་རྟོགས་གྱུར་ནས།།ཞེས་པའི་དོན་ནི་དཔེར་ན།ཞིང་ཁར་ས་བོན་བཏབ་ནས་མྱུ་གུ་སྐྱེས་སོང་ན།ས་བོན་མྱུ་གུའི་ངོ་བོ་སོང་བས་སྦུན་པའམ་ཤུན་པ་ལས་གཞན་ལྷག་གི་མེད་པ་ལྟར།འཇིག་རྟེན་གྱི་བྱ་བ་ཀུན་མཐའ་སྙིང་པོ་ཡུན་རིང་ཞིག་ཡོད་མ་རེད།དེས་ན།ཚེ་འདི་བློས་བཏང་དགོས་ཞེས་པའི་དོན་ནོ།དེ་ནས།དེ་ལྟར་ཤེས་ནས་ཉིན་མཚན་ཀུན་ཏུ་ཆོས་སྙིང་པོ་ལེན་པ་དགོས།དེ་ཡང་།རྗེ་བཙུན་བླ་མས་ཉམས་ལེན་དེ་ལྟར་མཛད་ནས་ཡོད་པས་ངེད་ཅག་ལ་འཇམ་མགོན་བདག་ཉིད་ཆེན་པོས་ཐར་འདོད་ཁྱེད་ཀྱང་དེ་བཞིན་བསྐྱང་འཚལ་ལོ།།ཞེས་གདམས་ངག་ཁྱད་པར་ཅན་ཞིག་གནང་བ་རེད།འདི་ནི་སངས་རྒྱས་བཅོམ་ལྡན་འདས་ཀྱི་བསླབ་བྱའི་གཙོ་བོ་འདྲ་བོ་ཡོད་རེད།ངས་དབྱིན་སྐད་ཐོག་ནས་བཤད་ན།འདི་འདྲ་རེད།ཅེས་གསུངས་ཏེ་དབྱིན་སྐད་ཐོག་ནས་གསུངས་ཀྱང་།སྒྲ་ཕབ་མཁན་ཤེས་ཚད་དམའ་བས་དབྱིན་ཡིག་དང་།དགྱ་ཡིགསཽ་ཀྲི་ཏའི་ཡི་གེ་བཅས་འབྲི་མི་ཤེས་པ་ལ་སྒྲ་ཕབ་བ་པོས།དགེ་བཤེས་མཆོག་དང་གཟུར་གནས་བློ་ལྡན་རྣམས་ལ་དགོངས་དག་ཞུ།མདོར་ན།དགེ་བཤེས་མཆོག་གི་བྲག་ཐོག་ནས་ཆུ་ཤོར་བ་ལྟར་སྐད་རིགས་ཆེན་མོ་བཞིའི་སྒོ་ནས་ཆོས་གསུངས་པའི་རྣམ་ཐར་སྟོང་སྐོར་དགོན་པའི་སློབ་བུ་ཀུན་གྱིས་ཤེས།མཚམས་འདི་ནས་དགེ་བཤེས་མཆོག་གིས།སློབ་བུ་ཁྱེད་ཅག་ཀྱང་རང་གི་སྐད་ཡིག་ལ་མ་རྨོངས་པའི་སྒོ་ནས་གཞན་གྱི་སྐད་ཡིག་ག་ཚོད་ཤེས་ནའང་ཡ་མཚན་ཡིན་པ་དང་།དེ་ནས།རྒྱ་གར་ཀྱི་སྐད་བོད་སྐད་ཐོག་བསྒྱུར་ན།འདི་ལྟར།སྡིག་པའི་གྲོགས་པོ་ཐག་རིང་དུ་གཏོང་དགོས།དགེ་བའི་གྲོགས་པོ་དང་འབྲེལ་བ་བྱོས།ཁམས་གསུམ་གྱི་སྣོད་ཀྱི་འཇིག་རྟེན་དང་བཅུད་ཀྱི་སེམས་ཅན་ཐམས་ཅད་མི་རྟག་པ་རེད།དེས་ན་ཉིན་མཚན་ཀུན་ཏུ་དགེ་བའི་ལས་ལ་འབད།ཅེས་པའི་དོན་ནོ།།དེ་ནས།དེའི་འོག་ཏུ་དཀོན་མཆོག་གསུམ་ལ་སྐྱབས་སུ་འགྲོ་བའི་སྐྱབས་འགྲོ་རེད།ཐོག་མར་སངས་རྒྱས་དཀོན་མཆོག་ཅེས་པའི་སངས་ཞེས་པ་སྒྲིབ་གཉིས་ཀྱི་མུན་པའི་གཉིད་ལས་སངས་བས་ན་སངས།ཤེས་བྱ་ཐམས་ཅད་ལ་བློ་གྲོས་པད་མའི་འདབ་མ་ལྟར་རྒྱས་པས་ན་རྒྱས།སངས་རྒྱས་ཀྱི་སྐུའི་ཡོན་ཏན།གསུང་གི་ཡོན་ཏན།ཐུགས་ཀྱི་ཡོན་ཏན་སོགས་ཚན་རིག་དང་འབྲེལ་བའི་ཐོག་ནས་ཤེས་རྒྱུ་གལ་ཆེན་པོ་རེད།དེ་ལྟར་མ་ཡིན་ན།དུས་རབས་ཉེར་གཅིག་པ་འདིར།མིག་གིས་མཐོང་ཡས་དང་།ལག་པས་རེག་རྒྱུ་མེད་ན་མེད་ཟེར་མཁན་ཡང་མང་བོ་ཡོད་པས་ངེས་པར་དུ་ཚན་རིག་དང་འབྲེལ་བའི་ཐོག་ནས་འགྲེལ་བཤད་གནང་རྒྱུ་སློབ་སྦྱོང་བྱ་དགོས།སྐུའི་ཡོན་ཏན་མཚན་བཟང་པོ་སུམ་བཅུ་རྩ་གཉིས་ནི།ཕྱག་ཞབས་འཁོར་ལོས་མཚན་པ་དང་།རུས་སྦ་ཞབས།ཕྱག་ཞབས་འཇམ་ཞིང་གཞོན་ཤ་ཆགས་པ།སོར་མོ་རིང་བ།བྱིན་པ་ཨེ་ན་ཡའི་འདྲ་བ།པགས་པ་གསེར་མདོག་འདྲ་བ།བ་སྤུ་རེ་རེ་ནས་གཡས་སུ་འཁྱིལ་བ།འགྲམ་པ་སེང་གེའི་འདྲ་བ།སྤྱན་མཐོན་མཐིང་འདྲ་བ་སོགས་མང་བོ་ཡོད་པ་དང་།ད་ལྟའི་རྒྱ་གར་གྱི་མི་རྣམས་ཀྱི་བཤད་ཚུལ་ལ།སྔོན་མ་ཞིག་ལ་རྒྱ་གར་རང་གི་རྒད་མོ་ཞིག་ཡོད།རྒད་མོས།སངས་རྒྱས་མཇལ་མྱོང་མཁན་དུས་སྐབས་འདིར་ཁོ་བོ་མ་གཏོགས་མེད།ཁོ་བོས་སངས་རྒྱས་ཀྱི་སྐུའི་ཡོན་ཏན་ཆ་ཚང་ཤེས་ཀྱིན་ཡོད་ཅེས་བཤད།དེའི་རྐྱེན་བྱས་རྒད་མོར་སྐད་ཆ་འདྲི་བཞིན་གཞན་ཞིག་གིས་སངས་རྒྱས་ཀྱི་སྐུ་གཅིག་བཞེས།སངས་རྒྱས་སྐུ་བཟོས་ནས་ལེགས་པར་ཚར་བའི་ཉིན་མོར།རྒད་མོས་ཞིབ་ཏུ་མཇལ་ནས་སྐའི་ཡོན་ཏན་གཅིག་ཚང་གི་མི་འདུགགང་ཞེ་ན།སྐུའི་འོད་ཟེར་འདམ་ག་གང་ཡོད་པར་འདིར་དེ་ཚང་མི་འདུགཅེས་བཤད།འོ་དེ་ལྟ་བུའི་ལོ་རྒྱུས་ཡོད་རེད།དྲང་ངེས་ལེགས་བཤད་སྙིང་པོ་ལས།རློམ་པས་འགྱིང་རྣམས་ཀྱིས་ཀྱང་གང་གི་སྐུ།།མཐོང་བའི་མོད་ལ་ཉི་མས་མེ་ཁྱེར་བཞིན།།ཞེས་གསུང་པ་ལྟར།འཇིག་རྟེན་གྱི་ལྷ་རྣམས་ལ་འོད་ཟེར་ཡོད་པས་ང་རྒྱལ་ཆེན་པོ་ཡོད་ཀྱང་།སངས་རྒྱས་བཅོམ་ལྡན་འདས་སྐུའི་འོད་ཀྱིས་ཟིལ་གྱིས་མནན་པ་རེད།འོ་དེ་ནས།གསུང་གི་ཡོན་ཏན་ཡིན་ན།གསུང་གཅིག་ཉིད་དུ་གསུང་མོད་ཀྱང་།།དུ་མ་ཉིད་དུ་སོ་སོར་གོ།།ཞེས་གསུང་པ་བཞིན་རེད་འདུགསྤྱིར་བཏང་།སངས་རྒྱས་ཀྱི་གསུང་གི་ཡོན་ཏན་ལ་སྐད་རིགས་མང་བོ་ཡོད་ཀྱང་།དེང་སང་པ་ལྰ་སྐད་དང་།སཽསྐྲིའི་ཏའི་སྐད་གཉིས་མ་གཏོགས་ལྷག་ཡོད་མ་རེད།དཔེ་ཆ་གཞི་བཞག་ནས་བཤད་ན།ན་མོ་རྒྱལ་བ་ལྷ་ཡི་སྐད་དང་ཀླུ་དང་གནོད་སྦྱིན་སྐད།གྲུལ་བམ་དག་དང་མི་ཡི་སྐད་རྣམས་དང་།།འགྲོ་བ་ཀུན་ཀྱི་སྒྲ་རྣམས་ཇི་ཙམ་པར།།ཐམས་ཅད་སྐད་དུ་བདག་གིས་ཆོས་བསྟན་ཏོ།།ཞེས་གསུང་པ་ལྟར་དད་པ་སྐྱེས་དགོས་པ་རེད།མདོར་ན།བཅོམ་ལྡན་འདས་ཀྱིས་ཐོག་མར་པ་ལྰ་སྐད་ཀྱི་ཐོག་ནས་སུ་ཞིག་ལ་ཆོས་བསྟན་ནའང་སོ་སོའི་སྐད་ཀྱི་ཐོག་ནས་གོ་བ་ལེན་ཐུབ་པ་དང་།མི་བརྒྱ་ཐམ་པས་དྲི་བ་མི་འདྲ་བ་བརྒྱ་ཐམ་པ་དུས་གཅིག་ཏུ་བཅོམ་ལྡན་འདས་ལ་ཞུས་ནའང་།དེ་ཐམས་ཅད་ལ་བཅོམ་ལྡན་འདས་ཀྱི་གསུང་གཅིག་གིས་ལན་མི་འདྲ་བ་བརྒྱ་ཐམ་པ་འདེབས་པའམ་ཐེབས་པའི་ནུས་པ་ཡོད་རེད།དུས་ཚོད་ཀྱི་དབང་གིས་གསུངས་དབྱངས་ཡན་ལག་དྲུག་བཅུ་རེ་རེ་ནས་བཤད་མི་དགོས་པ་དེ་འདྲ་ཡིན།དེ་ནས།ཐུགས་ཀྱི་ཡོན་ཏན་མདོར་བསྡུས་ན།ཆོས་ཐམས་ཅད་ལག་མཐིལ་གྱི་སྐྱུ་རུ་ར་བཞིན་དུ་དུས་གཅིག་ཏུ་མངོན་སུམ་དུ་གཟིགས་པ་ལའོ།།